സംസ്ഥാനത്തെ രാത്രി കര്ഫ്യുവും ഞായറാഴ്ച ലോക്ഡൗണും പിന്വലിച്ചു തിരുവനന്തപുരം: സംസ്ഥാനത്ത് ഏര്പ്പെടുത്തിയ രാത്രി കര്ഫ്യുവും ഞായറാഴ്ച ലോക്ഡൗണും പിന്വലിച്ചു. കോവിഡ് അവലോകന യോഗത്തിന് ശേഷം മുഖ്യമന്ത്രി പിണറായി വിജയനാണ് തീരുമാനം പ്രഖ്യാപിച്ചത്. സംസ്ഥാനത്ത് ടിപിആര് കുറഞ്ഞുവെന്ന് അദ്ദേഹം പറഞ്ഞു. ആഗസ്റ്റില് 18 ശതമാനത്തിന് മുകളിലുണ്ടായിരുന്ന ശരാശരി ടിപിആര് സെപ്റ്റംബര് ആദ്യ വാരത്തില് കുറഞ്ഞുവെന്നാണ് മുഖ്യമന്ത്രി വ്യക്തമാക്കിയിരിക്കുന്നത്. ഒക്ടോബര് നാല് മുതല് സാങ്കേതിക വിദ്യാഭ്യാസ സ്ഥാപനങ്ങളും മെഡിക്കല് കോളജുകളും തുറക്കും. അവസാന വര്ഷ വിദ്യാര്ഥികള്ക്ക് മാത്രമാവും ക്ലാസുണ്ടാവുക. അധ്യാപകരും വിദ്യാര്ഥികളും ആദ്യ ഡോസ് വാക്സിന് സ്വീകരിച്ചിരിക്കണമെന്നും മുഖ്യമന്ത്രി പറഞ്ഞു. കോവിഡ് പ്രതിരോധത്തിനൊപ്പം നിപക്കെതിരായ പ്രതിരോധവും ഉറപ്പാക്കുമെന്ന് മുഖ്യമന്ത്രി പറഞ്ഞു. നിപക്കെതിരെ എല്ലാ ജില്ലകളും ജാഗ്രത പുലര്ത്തണമെന്ന് അദ്ദേഹം നിര്ദേശിച്ചു. സംസ്ഥാനത്ത് മൂന്ന് കോടി ഡോസ് വാക്സിന് ഇതുവരെ വിതരണം ചെയ്തുവെന്നും മുഖ്യമന്ത്രി അറിയിച്ചു.